KORRALDUS	29.09.2025 nr 639	
Pärnu linnas Riia mnt 129b ja 131 kinnistute detailplaneeringu kehtestamine	
Pärnu Linnavalitsuse 10.02.2025 korraldusega nr 95 algatati Pärnu linnas Riia mnt 129b ja 131 kinnistute detailplaneeringu koostamine (Ferrysan OÜ töö nr 1-25, Plan ID 127595).

Planeeritavad Riia mnt 129b kinnistu (538 m², 62513:167:0014, ärimaa 100%) ja Riia mnt 131 kinnistu (24186 m², 62513:167:0013, ärimaa 100%), paiknevad Riia maantee, Laine, Metsa ja Ravi tänavate vahelises kvartalis, aktiivse kasutusega linnalises piirkonnas. Planeeringuala suurus kokku on 24724 m². Ehitisregistri andmetel Riia mnt 129b katastriüksusel ehitisi ei paikne. Riia mnt 131 katastriüksusel paikneb kaubandushoone Maxima. Juurdepääs planeeringualale on võimalik Laine, Ravi ja Metsa tänavatelt. 

Pärnu linna asustusüksuse üldplaneeringu 2025+ kohaselt on planeeringuala juhtotstarve äri ja teeninduse maa-ala (Ä). Planeeringualale ulatub kinnismälestise kaitsevöönd 50 m (Pärnu Alevi kalmistu, reg nr 8331).

Detailplaneeringu eesmärgiks on Riia mnt 129b kinnistu laiendamine Riia mnt 131 kinnistu arvelt ja moodustatavale krundile tanklakompleksi kavandamine. Tanklaalale nähakse lisaks ette haljastuse, heakorra, tehnovõrkude, liikluse ja parkimise põhimõtteline lahendus. Tanklakompleks kavandatakse krundile Pos 1, krundi suuruseks on 1059 m². Krundil Pos 2 (pindala 23665 m²) paikneb kaubanduskeskus Maxima XXX hoonestus, parkimine, haljastus jne.
Krundi Pos 1 hoonete ja rajatiste suurim lubatud ehitisealune pind ja täisehitus on vastavalt 265 m2/ 25% (sh kavandatav tankimisala varikatus); hoonete suurim lubatud arv krundil 2 (tk), korruselisus 1, max kõrgus 6,5 m maapinnast.

Detailplaneering on koostatud vastavuses üldplaneeringuga. Detailplaneeringu avalik väljapanek toimus 20.08.2025 – 03.09.2025. Avaliku väljapaneku käigus asutused ja naaberkinnisasjade omanikud ettepanekuid ja arvamusi planeeringulahenduse osas ei esitatud.

Käesoleva detailplaneeringu alusel ei ole Pärnu Linnavalitsusel kohustust välja ehitada detailplaneeringukohaseid rajatisi sealhulgas avalikuks kasutamiseks ettenähtud tee ja sellega seonduvad rajatised, haljastus, välisvalgustus ning tehnorajatised.

Planeeringuga kavandatakse planeerimisseaduse (PlanS) § 131 nimetatud detailplaneeringukohaseid ja planeeringulahenduse elluviimiseks otseselt vajalikke ning sellega funktsionaalselt seotud avalikke rajatisi. Pärnu Linnavalitsuse linnamajanduse osakonna ja huvitatud isiku vahel on sõlmitud haldusleping nr 3-13.11/14/2025, millega on linn andnud huvitatud isikule üle detailplaneeringu kohaste rajatiste väljaehitamise kohustuse koos ehitamisega seotud kulude kandmisega. PlanS § 131 lg 6 alusel on planeeringu koostamise korraldajal õigus detailplaneering kehtetuks tunnistada, kui huvitatud isik ei ole täitnud halduslepinguga võetud kohustusi. Samuti on kohalikul omavalitsusel õigus keelduda ehitusloa menetluses ehitusloa väljastamisest, kui detailplaneeringu tingimuseks olevat halduslepingut ei täideta.

Kehtestatud detailplaneering on aluseks edaspidi koostatavatele ehituslikele projektidele. Koostatavad ehitusprojektid peavad olema koostatud vastavalt Eesti Vabariigis kehtivatele projekteerimisnormidele, heale projekteerimistavale ja ehitusseadustikule.

Detailplaneeringuga on määratud hoonete ja rajatiste toimimiseks vajalike ehitiste, sealhulgas tehnovõrkude ja -rajatiste ning avalikule teele juurdepääsuteede võimalikud asukohad. Tehniliste takistuste ilmnemisel paigaldatakse hoonete ja rajatiste toimimiseks vajalike ehitiste, sealhulgas tehnovõrkude ja -rajatiste ning avalikule teele juurdepääsuteed, lähimale tehniliselt sobivaimale võimalikule alale.

Detailplaneering koosneb planeerimise tulemusena valminud seletuskirjast ja joonistest (situatsiooniskeem, tugijoonis, põhijoonis tehnovõrkudega, illustratsioon), mis täiendavad üksteist ja moodustavad ühtse terviku ning on käesoleva otsuse lahutamatud lisad.

Lähtudes eeltoodust ja juhindudes planeerimisseaduse § 139 lg 1 ning Pärnu Linnavolikogu 
1. veebruari 2018. aasta määruse nr 4 „Planeerimise ja ehitusalase tegevuse korraldamine Pärnu linnas” § 3 punkti 2 alusel

1. Kehtestada Pärnu linnas Riia mnt 129b ja 131 kinnistute detailplaneering (juurde lisatud).

2. Pärnu Linnavalitsusel on õigus algatada detailplaneeringu kehtetuks tunnistamine ja kohalikul omavalitsusel õigus detailplaneering kehtetuks tunnistada või keelduda planeeringualal ehituslubade andmisest, kui huvitatud isik ei täida haldusepingus sätestatud kohustusi, sh juhul, kui juba sõlmitud haldusleping mistahes põhjusel lõppeb.

3. Pärnu Linnavalitsusel korraldada teatamine detailplaneeringu kehtestamisest ühe kuu jooksul
detailplaneeringu kehtestamise päevast arvates vastavas kohalikus ajalehes Pärnu Postimees ning 14 päeva jooksul Pärnu linna veebilehel ja väljaandes „Ametlikud Teadaanded“.

4. Kantseleil saata detailplaneeringu kehtestamise korralduse ärakiri ning kehtestatud detailplaneering valdkonna eest vastutavale ministrile ja riigi maakatastri pidajale ühe kuu jooksul detailplaneeringu kehtestamise päevast arvates.

5. Korraldust on võimalik vaidlustada 30 päeva jooksul teatavakstegemisest, esitades vaide Pärnu Linnavalitsusele haldusmenetluse seaduses sätestatud korras või kaebuse halduskohtule halduskohtumenetluse seadustikus sätestatud korras.

6. Korraldus jõustub teatavakstegemisest.
(allkirjastatud digitaalselt)
Romek Kosenkranius
linnapea	(allkirjastatud digitaalselt)
Taavi Käärid
linnasekretär